Psalam (Šarić) 145.
Hvalospjev Davidov.

1Uzvisivat ću te, Bože moj, kralju, blagoslivljat ću ime tvoje uvijek i dovijeka. 

2Svaki ću te dan hvaliti, ime ću tvoje dičiti uvijek i dovijeka 

3Velik je Gospod, hvale dostojan veoma; neispitljiva je veličina njegova. 

4Pokoljenje pokoljenju hvali djela tvoja; govore moćne čine tvoje; 

5O velikom sjaju veličanstva tvojega govorit ću, čudesa ću tvoja opjevati 

6Oni govore o moći strašnih djela tvojih; o veličini tvojoj ja ću pripovijedati. 

7Oni glasno navješćuju uspomenu bogate dobrote tvoje, milostivu upravu tvoju radosno slave: 

8"Gospod je milostiv i pun milosrđa, strpljiv i bogat ljubavlju. 

9Gospod je dobrostiv prema svakomu, pun milosti za sva djela svoja." 

10 Tebe hvale sva djela tvoja, Gospode, slave te pobožnici tvoji. 

11 Govore o sjaju kraljevstva tvojega i govore o jakosti tvojoj, 

12 Da jave ljudima o moći tvojoj o velikom sjaju kraljevstva tvojega. 

13 Kraljevstvo je tvoje kraljevstvo pravječno; vlast tvoja traje kroz sva pokoljenja; vjeran je Gospod u svima riječima svojim i milostiv u svemu djelovanju svojemu. 

14 Svima, koji padaju, potpor je Gospod; sve pognute on uspravlja. 

15 Oči sviju čekaju tebe: ti im daješ hranu u pravo vrijeme. 

16 Otvaraš ruku svoju i sitiš sve, što živi, dobrotom. 

17 Pravedan je Gospod na svim putovima svojim i dobrostiv u svim djelima svojim. 

18 Gospod je blizu svih, koji ga zazivaju, svih, koji ga zazivaju u vjernosti. 

19 Želju ispunja onima, koji ga se boje, vapaj njihov čuje i spasava ih. 

20 Zaštićuje Gospod sve, koji ga ljube, a bezbožnike sve zatire. 

21 Slavu Gospodnju navješćuju usta moja, svako tijelo hvali sveto ime njegovo uvijek i dovijeka. 

Psalmi (Šarić)